Goeie nuus: Nóg goedkoper brandstof in FebruarieMotoriste kan hulself gereedmaak vir nóg ŉ beduidende daling in brandstofpryse vir Februarie. Paul Joubert, senior ekonomiese navorser by die Solidariteit Navorsingsinstituut (SNI), het Dinsdag voorspel die prys van ŉ liter petrol sal op 4 Februarie waarskynlik met meer as 90c daal, terwyl die groothandelprys van diesel met sowat R1 behoort te daal. “Selfs al het die rand gedurende Januarie ietwat teen die dollar verswak vergeleke met Desember, het die prys van ru-olie steeds in Januarie aanhou daal, wat hierdie dalings in plaaslike brandstofpryse veroorsaak,” het Joubert gesê. Met die verwagte daling sal prys van 93-oktaan petrol in Gauteng skaars meer as R10 per liter wees, ŉ vlak wat laas in middel-2011 gesien is. Februarie se petrolprys sal sowat 28% laer wees as die nominale rekordprys van R14,16 wat motoriste in April 2014 vir 93-oktaan petrol in Gauteng moes betaal. “Die rede waarom plaaslike brandstofpryse nie persentasiegewys soveel daal as wat rand-oliepryse daal nie, is omdat slegs ŉ gedeelte van plaaslike brandstofpryse veranderlik is volgens oliepryse. ŉ Beduidende gedeelte van die brandstofpryse bestaan uit ‘vaste’ komponente soos die heffings, groot- en kleinhandelswinsmarges en logistieke koste. Hierdie komponente styg en daal nie wanneer rand-oliepryse styg of daal nie. Dit verklaar waarom plaaslike brandstofpryse slegs 28% daal terwyl rand-oliepryse sowat 54% gedaal het,” het Joubert verduidelik. Joubert het gesê dit lyk of Februarie se prysdaling die laaste noemenswaardige daling in die korttermyn sal wees, aangesien dit nie tans voorkom asof oliepryse nog veel verder gaan daal nie.